આંખોનું રતન સૌથી તેજસ્વી કહેવાય છે. આંખો છે તો જગત જોઈ શકીએ છીએ. દુનિયાના રંગોને માણી શકીએ છીએ. એજ આંખોનું રક્ષણ કરતી અને આંખોની સુંદરતામાં વધારો કરતી હોય તો તે છે આંખોની પાંપણો. તમે ક્યારેય પણ અનુભવ્યું હશે કે આંખોંમાં કોઈ કચરો જાય કે કોઈ વસ્તુ કે આંગળીનો જોકો વાગી જાય ત્યારે આપણી આંખો તરત બંધ થઈ જશે. એ પાંપણો અને પોપચાંની મદદથી આવું કુદરતી રીતે જ શક્ય બને છે. આપણી તેજસ્વી આંખો અને સુંદર લાંબી પાંપણો સારા વ્યક્તિત્વની ઓળખ છે. પરંતુ ક્યારેય આપણે પાંપણોની કાળજી રાખવા વિશે વિચાર્યું જ નથી. પાંપણો ક્યારેક ઝાંખી થઈ જતી હોય છે જ્યારે લોહી વિકાર કે કોઈ તાવ જેવી બીમારી હોય ત્યારે અથવા કેન્સર જેવી બીમારીના ઇલાજ બાદ કેમો થેરાપી જેવી જલદ ટ્રીટમેન્ટમાં શરીરના બધાજ વાળ ખરી જાય છે ત્યારે પાંપણો પહેલવહેલી ખરી જતી હોય છે. એ સમયે એવું લાગે છે કે ચહેરો તેની મૂળ સુંદરતા ગુમાવી બેઠો છે!